Uutisankkuri Leena Kaskela on kuollut, kertoo MTV (siirryt toiseen palveluun). Hän kuoli pitkäaikaiseen vakavaan sairauteen Helsingissä myöhään lauantaina.

Kymmenen uutisten ankkurina vuonna 1981 aloittanut Kaskela jäi MTV:ltä eläkkeelle marraskuussa 2004. Hän olisi täyttänyt joulupäivänä 78 vuotta.

MTV:n uutistoimituksessa muistellaan Kaskelaa ankkurina, joka kertoi uutiset lämpimällä otteella.

– Niihin uutisiin, jotka olivat raskaita ja ikäviä kerrottavia, hän pystyi luomaan empaattisen otteen, jolloin katsojalle välittyi erittäin hienosti asia ja kärki, kertoo vastaava päätoimittaja Merja Ylä-Anttila MTV:n verkkosivuilla.

Kaskela voitti urallaan viisi parhaan naisesiintyjän Telvis-patsasta. Toissa vuonna hän sai Kultaisen Venlan elämäntyöstään.